බියගම විලේජ් හොටෙල් අධිපති කෝටිපති ව්‍යාපාරික බර්නාඩ් ජයරත්න (65) මහතා ඝාතන සිද්ධිය පූගොඩ මහේස්ත්‍රාත් අධිකරණයේ දී යළි කැඳවූ අවස්ථාවේ අධිකරණය හමුවේ පෙනී සිටීමට නොතිසි නිකුත් කර සිටි ජින්ටෙක් ආයතනයේ අධ්‍යක්ෂවරයාට අධිකරණයට නොපැමිණීම නිසා පූගොඩ මහේස්ත්‍රාත් හා අතිරේක දිසා විනිසුරු පී. එම්. තිලකරත්න බණ්ඩාර මහතා විසින් ඔහුට (11) වරෙන්තුවක් නිකුත් කරනු ලැබීය.නාරංවල පදිංචි පොලිස් විශේෂ කාර්ය බළකායේ සුදත් වික්‍රමසිංහ හා බියගම පදිංචි මියගිය අයගේ පුත් සුරංග ජයරත්න යන දෙදෙනා මේ ඝාතන සිද්ධියේ සැකකරුවෝ වෙති.මෙහිදී අපරාධ පරීක්ෂණ දෙපාර්තමේන්තුවේ උප පොලිස් පරීක්ෂක සුසිල් සරණපාල මහතා අධිකරණය ඉදිරියේ කරුණු දක්වමින් කියා සිටියේ මෙහි විමර්ශන කටයුතු ගැන වැඩිදුර වාර්තාවක් ඉදිරිපත් කරන බවත් ජින්ටෙක් ආයතනයට යවනු ලැබූ භාණ්ඩවල විශ්ලේෂණ වාර්තාව තවම ලැබී නොමැති නිසා විමර්ශන කටයුතු අවසන් වී නැති බවත්ය.සැකකරුවන් වෙනුවෙන් පෙනී සිටි නීතිඥ අසිත් සිරිවර්ධන මහතා අධිකරණයට කරුණු දක්වමින් පැවසුවේ හැමදාම විමර්ශන කටයුතු තවම අවසන් නැහැ කියලා අපරාධ පරීක්ෂණ දෙපාර්තමේන්තුව කියනවා.